龍隠巖
作者：李師中
朝代：宋

paragraphs: 春波飽微綠，斗柄涵虛明。
方舟貫岩腹，鵝鸛相酬鳴。
仰窺穹窿頂，宛轉百怪呈。
僅餘鱗甲碎，不見頭角獰。
下闖清冷淵，演迤萬頃澄。
但同魚鳥參，勿遣蛟龍驚。
抉苔撫奇篆，倚棹看題名。
三將標殊勛，自與山不傾。
誰與贅小築，政恐山靈嗔。
南洞更幽絕，仙佛依崢嶸。
太虛可爲室，豈復資欒楹。
乳泉助茗盌，中有冰雪清。
何須驂鸞去，此即白玉京。
鼎來不速客，抱琴忽逢迎。
愛此無絃曲，岩溜同一聲。
爲君洗塵耳，喚我詩魂醒。
祗恐白衣至，好句亡由成。